ธอส.ทุ่ม90ล้านแจกเงินพันบาทเป็นของขวัญลูกค้าปีใหม่
ธอส.ควัก 90 ล้านบาท แจกลูกค้าดีเหลือเงินกู้ไม่ถึง 1 ล้านบาท คนละ 1,000 บาท
1 ธ.ค. 2562

ธอส.ควัก 90 ล้านบาท แจกลูกค้าดีเหลือเงินกู้ไม่ถึง 1 ล้านบาท คนละ 1,000 บาท
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ที่ประชุมคณะกรรมการ ธอส. เห็นชอบมาตรการของขวัญปีใหม่ ให้กับลูกค้าของธนาคาร โดยจะจ่ายเงินให้ลูกค้าคืน รายละ 1,000 บาท เพื่อนำไปใช้จ่ายกระตุ้นเศรษฐกิจภายในประเทศในช่วงสิ้นปีให้ขยายตัว
ทั้งนี้ การจ่ายเงินคืน 1,000 บาท จะช่วยเฉพาะลูกค้าที่เหลือวงเงินกู้ไม่เกิน 1 ล้านบาท ซึ่งมีจำนวน 178,000 บัญชี คิดเป็นวงเงิน 90 ล้านบาท โดยจะจ่ายผ่านแอพพลิเคชันจีเอสบีออล (GHB ALL) ที่เปิดบัญชีไว้กับธนาคาร โอนให้ภายในเดือน ธ.ค. หลังจากลูกค้าชำระเงินงวดเดือน ธ.ค. 2562 ซึ่งจะต้องเป็นลูกค้าที่มีประวัติวินัยการชำระดีติดต่อกัน 48 เดือน
"มาตรการนี้ผ่านความเห็นชอบจากคณะกรรมการ ธอส. แล้ว ซึ่งวงเงินที่ใช้ 90 ล้านบาทถือว่าไม่มาก เป็นการดูแลลูกค้าของธนาคาร ที่มีประวัติชำระดี โดยมาตรการนี้จะนำไปรวมกับมาตรการของสถาบันการเงินเฉพาะกิจของรัฐทั้งหมด ที่อยู่ในการพิจารณาของ รมว.คลัง ซึ่งจะประกาศเป็นแพคเกจของขวัญปีใหม่" นายฉัตรชัย กล่าว
นายฉัตรชัย กล่าวว่า ในส่วนของภาพรวมการปล่อยสินเชื่อของธนาคาร ในปีนี้ คาดว่าจะเกินเป้าหมายที่ตั้งไว้ที่ 2.03 แสนล้านบาท โดยล่าสุด 27 พ.ย. สามารถปล่อยได้แล้ว 1.81 แสนล้านบาท รวมกับช่วงเดือน ธ.ค.ที่คาดว่าจะปล่อยได้ไม่ต่ำกว่า 1.9 หมื่นล้านบาท ก็จะเป็นไปตามเป้าหมาย ขณะที่หนี้ที่ไม่ก่อให้เกิดรายได้ (เอ็นพีแอล) ล่าสุดอยู่ที่ 4.6% โดยคาดว่าปีนี้จะควบคุมให้เหลือที่ 4.3%